***Հավելված
Հաստատված է համայնքի ավագանու 14․02․2024թ․ N որոշմամբ***

**Կ Ա Ր Գ**

**ՀՀ ԱՐԱՐԱՏԻ ՄԱՐԶԻ ԱՐԱՐԱՏ ՀԱՄԱՅՆՔԻ ՎԱՐՉԱԿԱՆ ՏԱՐԱԾՔՈՒՄ ԳՏՆՎՈՂ ԱՐՈՏԱՎԱՅՐԵՐԻ ԵՎ ԽՈՏՀԱՐՔՆԵՐԻ ՕԳՏԱԳՈՐԾՄԱՆ**

1. Սույն կարգով սահմանվում են Արարատ համայնքի վարչական տարածքում գտնվող արոտավայրերի և խոտհարքների կառավարման, արդյունավետ օգտագործման պայմանները:
2. Սույն կարգի նպատակները, խնդիրները`
	1. Արարատ համայնքի արոտավայրերի, խոտհարքների կայուն պահպանության ու արդյունավետ օգտագործման գործընթացների նպաստմանը.
	2. Մակերեսային բարելավման նպաստավոր պայմանների ստեղծումը.
	3. Որակական բնութագրերի, բնապահպանական վիճակի վատթարացման կանխումը.
	4. Սանիտարական վիճակում պահպանության նպաստումը:
3. Մինչ արոտավայրերի օգտագործումը կազմել օգտագործման պլան` հաշվի առնելով գյուղատնտեսական կենդանիների թվաքանակը և արոտավայրերի բուսածածկը:
4. Արոտավայրերի կայուն և արդյունավետ օգտագործման նպատակով կիրառվում է արոտավայրերի հերթափոխային արածեցում` հետևյալ սկզբունքներով`
	1. մինչ արոտային շրջանի սկսվելն ընդհանուր արոտավայրը բաժանվում է առանձին արոտամասերի (արոտաբաժինների), որոնք արածեցվում են որոշակի հերթականությամբ.
	2. յուրաքանչյուր տարի արածեցման հերթականությունը փոփոխվում է.
	3. նախորդ տարվա վերջում արածեցված արոտամասը հաջորդ տարում չի արածեցվում, թողնվում է «հանգստի»:
5. Յուրաքանչյուր տարի սահմանվում է արոտային շրջանի սկիզբը և ավարտը` հիմք ընդունելով տվյալ տարվա կլիմայական պայմանները:
6. Արոտային շրջանի տևողությունը Արարատ համայնքում կազմում է` խոշոր եղջերավոր կենդանիների համար` 210-240 օր, մանր եղջերավոր կենդանիների համար` 270-300 օր, իսկ բարձր լեռնային գոտիներում համապատասխանաբար՝ 150-170 օր և 180-210 օր:
7. Միևնույն արոտատարածքում ամբողջական բոլորապտույտով արածեցումների թիվն ամբողջ արոտային շրջանում սահմանվում է`
	1. կիսաանապատային գոտիներում՝ 2-3 անգամ.
	2. տափաստանային գոտիներում` 3-4 անգամ.
	3. մարգագետնատափաստանային գոտիներում` 4-5 անգամ.
8. Գյուղատնտեսական կենդանիների արածեցումն սկսվում է գարնանը, բույսերի վերաճն սկսվելուց 15-18 օր հետո, երբ արոտավայրում բույսերը հասել են հասունացման, բույսերի բարձրությունը հողի մակերեսից կազմում է՝
	1. կիսաանապատային գոտիներում՝ 6-8սմ
	2. տափաստանային գոտիներում` 10-12սմ.
	3. մարգագետնատափաստանային գոտիներում` 12-15 սմ-ի.
9. Մեծ թեքություններում (150 և բարձր), որտեղ առկա է հողատարման (էրոզիա) վտանգ և բուսածածկը համեմատաբար թույլ է, արածեցումը կատարվում է սահմանված ժամկետից 10-12 օր անց:
10. Գյուղատնտեսական կենդանիների արածեցման համար հատկացվող արոտատարածքի մակերեսը սահմանվում է` ելնելով արոտային թույլատրելի բեռնվածությունից:
11. Արոտային թույլատրելի բեռնվածությունն արտահայտվում է մեկ հեկտարի վրա տեղաբաշխվող պայմանական անասնագլխաքանակով:
12. Արոտային բեռնվածության որոշման նպատակով մեկ պայմանական կենդանու գլխաքանակի տարբեր գյուղատնտեսական կենդանիները հավասարեցվում են հետևյալ գործակիցներով՝
	* 1. Կով, արտադրող ցուլ՝ 1.0
		2. Խոշորեղջերավոր կենդանիների սեռահասակային այլ խմբերի կենդանի՝ 0.66
		3. Մանր եղջերավոր կենդանի՝ 0.1
13. Մեկ պայմանական գլխաքանակի համար ամբողջ արոտային շրջանում անհրաժեշտ արոտատարածքը կազմում է`
	1. կիսաանապատային գոտում՝ 6-7 հա.
	2. տափաստանային գոտում` 2-2.5 հա
	3. մարգագետնատափաստանային գոտում` 1.5-1.7 հա.
14. Արածեցման արդյունավետ եղանակը հերթափոխային (համակարգված) արածեցումն է, որի կիրառման համար արոտատարածքը պետք է բաժանել արոտավանդակների, որոնց մեծությունը 100 պայմանական անասնագլխաքանակ ընդգրկող նախրի համար կազմում է`
	1. կիսաանապատային արոտավայրերում՝ 40-60 հա.
	2. տափաստանային արոտավայրերում` 20-40 հա
	3. մարգագետնատափաստանային արոտավայրերում` 20-30 հա.
15. Հերթափոխային (համակարգված) արածեցման դեպքում ընդհանուր արոտատարածքը բաժանվում է հետևյալ թվով արոտավանդակների`
	1. կիսաանապատային գոտում՝ 20-40.
	2. տափաստանային գոտում` 16-20.
	3. մարգագետնատափաստանային գոտում` 12-16.
16. Արոտավանդակներն առաջինից մինչև վերջինը, ըստ տեղադրվածության, արածեցվում են սահմանված հերթականությամբ` մինչև բոլոր արոտավանդակների արածեցման ավարտը, որից հետո կենդանիները դարձյալ փոխադրվում են առաջին արոտավանդակ և սկսվում է արածեցման հաջորդ բոլորապտույտը` ըստ հերթականության:
17. Արածեցված արոտավայրերում բույսերի կայուն վերաճ ապահովելու նպատակով արածեցման երկրորդ բոլորապտույտը պետք է սկսել առաջին բոլորապտույտի ավարտից 20-25 օր հետո, հաջորդ բոլորապտույտները` 35-40 օր անց, իսկ արոտավանդակներում արածեցման տևողությունը պետք է կազմի առաջին բոլորապտույտում` 2-3 օր, հաջորդ բոլորապտույտներում` 3-5 օրից ոչ ավելի:
18. Արոտավայրերում կենդանիների մակատեղերը (գիշերավայրը) պետք է կառուցել` ջրելատեղերից 300-500 մ հեռավորության վրա:
19. Ջրելատեղերի հեռավորությունն արոտավայրից պետք է լինի հետևյալ հեռավորության վրա`
	1. կթու կովերի համար` 1-1.5 կմ-ից ոչ ավելի.
	2. բտվող խոշոր և մանր եղջերավոր կենդանիների համար` 1.5-2.5 կմ-ից ոչ ավելի:
20. Արոտավանդակների սահմանազատման նպատակով, որպես բնական սահմաններ, կարող են ծառայել արոտատարածքում առկա ձորակները, գետակները, հեղեղատները, թեքությունները, բացատները, թփուտները, ճանապարհները, իսկ դրանց բացակայության դեպքում անհրաժեշտ է օգտագործել շարժական ցանկապատեր, որոնցից առավել արդյունավետ են էլեկտրացանկապատերը:
21. Բնական խոտհարքներն տրամադրվում և օգտագործման են խոտհնձի նպատակով: Խոտհնձի լավագույն ժամկետ է սահմանվում բուսածածկում գերակշռող արժեքավոր հացազգի (դաշտավլուկազգի) խոտաբույսերի հասկակալումից մինչև ծաղկման, իսկ թիթեռնածաղկավոր (բակլազգի) խոտաբույսերի դեպքում` կոկոնակալումից մինչև ծաղկման փուլն ընկած ժամանակաշրջանը:
22. Բնական խոտհարքներում խոտհունձն իրականացվում է 7-10 օրվա ընթացքում, երբ խոտի բարձրությունը հողի մակերեսից կազմում է 40-60 սմ:
23. Բնական խոտհարքներում յուրաքանչյուր երրորդ տարում խոտհունձն իրականացվում է խոտհնձի սեզոնի վերջում` բույսերին սերմնակալման և բնական վերարտադրության հնարավորություն ընձեռելու նպատակով: